Document ID: 32003R1793

Komission asetus (EY) N:o 1793/2003,
annettu 13 päivänä lokakuuta 2003,
Portugalin C I a -viininviljelyvyöhykkeeltä peräisin olevan Vinho Verde-tma-laatuviinin tilavuusprosentteina ilmoitetun luonnollisen alkoholipitoisuuden vähimmäismäärän vahvistamisesta viinivuosiksi 2003/2004 ja 2004/2005
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 58 artiklan,
sekä katsoo seuraavaa:
(1) Asetuksen (EY) N:o 1493/1999 liitteessä VI olevan E kohdan 3 kohdassa vahvistetaan tma-laatuviinien tilavuusprosentteina ilmoitetun luonnollisen alkoholipitoisuuden vähimmäismääräksi 8,5 tilavuusprosenttia C I a -vyöhykkeellä.
(2) Kyseisestä vähimmäismäärästä poiketen komission asetuksessa (EY) N:o 2358/2000(3) vahvistetaan Portugalin C I a -viininviljelyvyöhykkeeltä peräisin olevien tma-laatuviinien tilavuusprosentteina ilmoitetun luonnollisen alkoholipitoisuuden vähimmäismääräksi 7,5 tilavuusprosenttia viinivuodeksi 2002/2003. Asetuksen (EY) N:o 2358/2000 voimassaolo päättyy viinivuoden 2002/2003 lopussa.
(3) Koska Portugalin C I a -viininviljelyvyöhykkeen perinteistä viininviljelyä ja rypälelajikkeita koskevien erityisolosuhteiden vuoksi Vinho Verde -tma-laatuviinin tapauksessa ei ole mahdollista vahvistaa tilavuusprosentteina ilmoitetun luonnollisen alkoholipitoisuuden vähimmäismääräksi 8,5:tä tilavuusprosenttia, kyseiselle tma-laatuviinille olisi säädettävä uudesta poikkeuksesta viinivuosiksi 2003/2004 ja 2004/2005.
(4) Tässä asetuksessa säädetty toimenpide on viinin hallintokomitean lausunnon mukainen,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 1493/1999 liitteessä VI olevan E kohdan 3 kohdassa säädetään tilavuusprosentteina ilmoitetun alkoholipitoisuuden vähimmäismääristä, Portugalin C I a -viininviljelyvyöhykkeeltä peräisin olevien Vinho Verde -nimityksellä varustettujen tma-laatuviinien tilavuusprosentteina ilmoitettu luonnollinen alkoholipitoisuus voi viinivuosina 2003/2004-2004/2005 olla alle 8,5, muttei alle 8 tilavuusprosenttia.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä lokakuuta 2003.

Labels: 18
17
15